[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.6.2009

COM(2009) 285 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν

ΑΙΤΙΟΛΟΓΙΚΗ ΕΚΘΕΣΗ

1. Σε συνέχεια στις αποφάσεις 1737 (2006), 1747 (2007) και 1803 (2008) του Συμβουλίου Ασφαλείας των Ηνωμένων Εθνών, η κοινή θέση 2007/140/ΚΕΠΠΑ και ο κανονισμός (ΕΚ) αριθ. 423/2007 του Συμβουλίου, όπως τροποποιήθηκαν, προβλέπουν ορισμένα περιοριστικά μέτρα κατά του Ιράν.

2. O κανονισμός (ΕΚ) αριθ. 1110/2008 του Συμβουλίου, της 10ης Νοεμβρίου 2008, τροποποίησε τον κανονισμό (ΕΚ) αριθ. 423/2007 και εισήγαγε νέα περιοριστικά μέτρα κατά του Ιράν, ιδίως υποχρέωση προηγούμενης κοινοποίησης όσον αφορά τα φορτία δύο επιχειρήσεων που ενέχονται σε δραστηριότητες εξάπλωσης πυρηνικών όπλων: Iran Air Cargo (IAC) και Islamic Republic of Iran Shipping Lines (IRISL).

3. Οι κανόνες εφαρμογής του μέτρου αυτού βασίζονται σε ορισμένες διατάξεις εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα, ιδίως τις διατάξεις που αφορούν τις ηλεκτρονικές συνοπτικές διασαφήσεις εισόδου και εξόδου που πρόκειται να εφαρμοστούν από την 1η Ιουλίου 2009[1]. Ωστόσο, λόγω του πολύπλοκου χαρακτήρα των διαδικασιών υποβολής των εν λόγω διασαφήσεων, με τον κανονισμό (ΕΚ) αριθ. 273/2009 της Επιτροπής, της 2ας Απριλίου 2009, θεσπίστηκε μεταβατική περίοδος έως την 31η Δεκεμβρίου 2010, κατά την οποία οι μεταφορείς δεν είναι υποχρεωμένοι να καταθέτουν προηγούμενες ηλεκτρονικές διασαφήσεις εισόδου και εξόδου.

4. Η παρούσα πρόταση έχει ως στόχο να εναρμονίσει, με τις αντίστοιχες τελωνειακές διατάξεις, τις διατάξεις του κανονισμού (ΕΚ) αριθ. 423/2007 του Συμβουλίου που αφορούν τη μεταβατική περίοδο για τους κανόνες εφαρμογής της υποχρέωσης προηγούμενης κοινοποίησης όσον αφορά τα φορτία ορισμένων επιχειρήσεων.

5. Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 60 και 301,

την κοινή θέση 2008/652/ΚΕΠΠΑ του Συμβουλίου, της 7ης Αυγούστου 2008, για την τροποποίηση της κοινής θέσης 2007/140/ΚΕΠΠΑ σχετικά με περιοριστικά μέτρα κατά του Ιράν[2],

την πρόταση της Επιτροπής,

Εκτιμώντας τα εξής:

(1) Ο κανονισμός (ΕΚ) αριθ. 1110/2008 του Συμβουλίου, της 10ης Νοεμβρίου 2008, για την τροποποίηση του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν[3], επέβαλε ορισμένα επιπλέον περιοριστικά μέτρα σύμφωνα με την κοινή θέση 2007/652/ΚΕΠΠΑ, ιδίως υποχρέωση προηγούμενης κοινοποίησης όσον αφορά ορισμένα φορτία προς και από το Ιράν.

(2) Για τεχνικούς λόγους, έχει προβλεφθεί ότι, κατά τη διάρκεια μεταβατικής περιόδου, μπορούν να γίνουν παρεκκλίσεις από τους κανόνες εφαρμογής της εν λόγω υποχρέωσης προηγούμενης κοινοποίησης. Δεδομένου ότι σημειώθηκαν απρόβλεπτες καθυστερήσεις στην εφαρμογή του μέτρου αυτού, λόγω του πολύπλοκου χαρακτήρα των κανόνων εφαρμογής του, η μεταβατική περίοδος πρέπει να παραταθεί έως την 31η Δεκεμβρίου 2010.

(3) Επομένως, ο κανονισμός (EΚ) αριθ. 423/2007 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4α του κανονισμού (ΕΚ) αριθ. 423/2007, το τέταρτο και πέμπτο εδάφιο αντικαθίστανται ως εξής:

«Έως την 31η Δεκεμβρίου 2010, οι συνοπτικές διασαφήσεις εισόδου και εξόδου και τα πρόσθετα απαιτούμενα δεδομένα που μνημονεύονται ανωτέρω μπορούν να υποβάλλονται γραπτώς με τη χρήση εγγράφων του εμπορικού, λιμενικού ή μεταφορικού τομέα, υπό την προϋπόθεση ότι περιέχουν στοιχεία που είναι απαραίτητα.

Από 1ης Ιανουαρίου 2011, τα πρόσθετα απαιτούμενα δεδομένα που μνημονεύονται ανωτέρω υποβάλλονται είτε γραπτώς, είτε με δέουσα χρήση των συνοπτικών διασαφήσεων εισόδου και εξόδου.»

Άρθρο 2

Ο παρών κανονισμός αρχίζει να ισχύει την 1η Ιουλίου 2009.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[1] Διατάξεις που θεσπίστηκαν με τον κανονισμό (EΚ) αριθ.1875/2006 της Επιτροπής, της 18ης Δεκεμβρίου 2006, για την τροποποίηση του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου, για τη θέσπιση του κοινοτικού τελωνειακού κώδικα (ΕΕ L 360 της 19.12.2006, σ. 64).

[2] ΕΕ L 213 της 8.8.2008, σ. 58.

[3] ΕΕ L 103 της 20.4.2007, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1110/2008 του Συμβουλίου (ΕΕ L 300 της 11.11.2008, σ. 1).